Bruunshusen

Bruunshusen () is en Dörp in de Gemeen Beverst in’n Landkreis Cuxhoben, Neddersassen. Binnen de Gemeen Beverst höört de Oort to de polietsche Oortschop Stubben.

 Geografie 

Dat Dörp liggt op de Oosterholter Geest. Dat Water ut dat Rebeed flütt in’n Süüdwesten över den Ollendörper Beek un den Billerbeek af un in’n Noordoosten över den Wellener Beek na de Luun.

De Naveröörd sünd Beverstermöhlen un Beverst in’n Noorden, Taben un Stemmermöhlen in’n Noordoosten, Wellen in’n Oosten, Helljes un Ollendörp in’n Süüdoosten, Hassbüttel, Ax un Loh in’n Süüdwesten, Bokel in’n Westen un Stubben, Adelst un Huh in’n Noordwesten.

 Historie 

 Verwaltungsgeschicht 

In de Franzosentied von 1810 bet 1814 hett de Oort to de Mairie Beverst in’n Kanton Beverst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to de Huusvaagdie Bexhöv in dat Gericht Beverst tohöört un denn von 1851 bet 1859 to dat Amt Beverst. In de Tied von 1859 bet 1885 weer dat Deel von dat Amt Leh un na 1885 von’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

An’n 1. April 1929 hebbt sik de dree Gemenen Adelst, Bruunshusen un Huh tohoopslaten. Ok de Oort Stubben is dorbi von de Gemeen Bokel an disse ne’e Gemeen wesselt. De ne’e Gemeen hett denn den Naam Stubben kregen, von wegen den Bahnhoff. De Gemeen Stubben is an’n 1. April 1971 Deel von de Samtgemeen Beverst worrn. De bestünn bet to’n 1. November 2011. An dissen Dag is de Samtgemeen in en Eenheitsgemeen ümwannelt worrn un Stubben hett sien Status as egenstännige Gemeen verloren. Sietdem höört Bruunshusen to de Oortschop Stubben binnen de Gemeen Beverst.

 Inwahnertall 

 Religion 

Bruunshusen is evangeelsch-luthersch präägt un höört to dat Kaspel von de Fabian-un-Sebastian-Kark in Beverst.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

 Kultur 

En Denkmaal för de Fullenen ut de twee Weltkrieg’ steiht in Stubben bi’n Bahnhoff.

 Weertschop un Infrastruktur 

 Verkehr 

Dör Bruunshusen löppt de Kreisstraat 42, de in’n Noordwesten na Stubben an de Landsstraat 134 ran geiht un in’n Süüdoosten an de L 128. De L 128 löppt in’n Süden na Hambargen an de Bundsstraat 74. De L 134 geiht in’n Noorden na Beverst un in’n Süüdwesten över Bokel un Braamst na Hagen.

De nächste Autobahn is de Autobahn 27 (Afsnidd Bremen–Bremerhoben). De Opfohrt 12 Hagen liggt so 22 Kilometer in’n Westen von Bruunshusen an de K 51.

De nächste Bahnhoff is so bi 2,5 Kilometer wied weg in’n Westen de Bahnhoff Stubben an de Bahnlien Bremen–Bremerhoben.

 Footnoten 

Kategorie:Oort
Kategorie:Landkreis Cuxhoben